DEĊIŻJONI TAL-KUMMISSJONI
tat-12 ta' April 2007
li temenda d-Deċiżjoni 2006/502/KE li teħtieġ li l-Istati Membri jieħdu miżuri sabiex jiżguraw li fis-suq jitqiegħdu biss lajters li ma huma ta' ebda periklu ghat-tfal u li jipprojbixxu t-tqegħid fis-suq ta' lajters tat-tip “novelty”
(notifikat bid-dokument numru C(2007) 1567)
(Test b'rilevanza għaż-ŻEE)
(2007/231/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti (1), u b'mod partikolari l-Artikolu 13 tagħha,
Billi:
(1)
Id-Deċiżjoni tal-Kummissjoni 2006/502/KE (2) teħtieġ li l-Istati Membri jieħdu miżuri sabiex jiżguraw li fis-suq jitqiegħdu biss lajters li ma huma ta' ebda periklu ghat-tfal u li jipprojbixxu t-tqegħid fis-suq ta' lajters tat-tip “novelty”.
(2)
Id-Deċiżjoni 2006/502/KE tapplika biss għal 12-il xahar mid-data ta' notifikazzjoni. Madankollu d-Deċiżjoni tista' tiġi kkonfermata għal perjodi addizzjonali skond l-Artikolu 13(2) tad-Direttiva 2001/95/KE.
(3)
Fid-dawl ta' l-esperjenza miksuba s'issa u fl-assenza ta' Att permanenti tal-Komunità dwar is-sigurta tal-lajters, hu neċessarju li tiġi kkonfermata l-validità tad-Deċizjoni għal perjodu ieħor ta' 12-il xahar.
(4)
Id-Deċiżjoni 2006/502/KE tipprojbixxi t-tqegħid fis-suq ta' lajters li jistgħu jkunu ta' periklu għat-tfal u lajters tat-tip “novelty” mill-11 ta' Marzu 2007. Madankollu, wara dik id-data, lajters li jistgħu jkunu ta' periklu għat-tfal u lajters tat-tip “novelty” ikunu jistgħu jiġu fornuti lill-konsumaturi sakemm jispiċċa l-istokk. Peress li lajters li jistgħu jkunu ta' periklu għat-tfal u lajters tat-tip “novelty” huma ta' periklu serju, il-forniment ta' dawn it-tip ta' lajters għall-konsumaturi għandu jiġi pprojbit.
(5)
Għandhom jingħataw l-iqsar perjodi ta' transizzjoni possibbli għall-applikazzjoni tal-miżuri stabbiliti minn din id-Deċiżjoni, kif jitlob il-bżonn li jiġu evitati aċċidenti oħra u filwaqt li jitqies xkiel tekniku u li tiġi żgurata l-proporzjonalità. Perjodi ta' transizzjoni huma meħtieġa wkoll sabiex l-Istati Membri jiżġuraw li l-miżuri jkunu applikati b'mod effiċjenti. Konsegwentament, il-projbizzjoni tal-forniment ta' lajters li jistgħu jkunu ta' periklu għat-tfal u ta' lajters tat-tip “novelty” għall-konsumaturi, għandha tapplika sena wara d-data ta' l-applikazzjoni tal-projbizzjoni ta' tqegħid fis-suq ta' prodotti ta' dan it-tip.
(6)
Għalhekk, huwa neċessarju li d-Deċiżjoni 2006/502/KE tiġi emendata kif xieraq.
(7)
Il-miżuri rregolati minn din id-Deċiżjoni huma skond l-opinjoni tal-Kumitat stabbilit bid-Direttiva 2001/95/KE,
ADOTTAT DIN ID-DEĊIŻJONI:
Artikolu 1
Id-Deċiżjoni 2006/502/KE qed tiġi emendata kif ġej:
(1)
Fl-Artikolu 2 jiżdiedu l-paragrafi 3 u 4 li ġejjin:
“3. L-Istati Membri għandhom jiżguraw li mill-11 ta' Marzu 2008, jiġu fornuti biss lill-konsumaturi lajters li ma humiex ta' periklu għat-tfal.
4. Mill-11 ta' Marzu 2008, l-Istati Membri għandhom jipprojbixxu il-forniment ta' lajters tat-tip ‘novelty’ lill-konsumaturi.”
(2)
Fl-Artikolu 6, paragrafu 2 jiġi sostitwit b'dan li ġej:
“2. Din id-Deċiżjoni tapplika sal-11 ta' Mejju 2008.”
Artikolu 2
L-Istati Membri għandhom jieħdu l-mizuri neċessarji sabiex ikunu konformi mad-Deċiżjoni sa mhux aktar tard mill-11 ta' Mejju 2007 u għandhom jippubblikaw dawk il-miżuri. Huma għandhom jinfurmaw lill-Kummissjoni dwar dan minnufih.
Artikolu 3
Din id-Deċiżjoni hi indirizzata lill-Istati Membri.
Magħmul fi Brussell, 12 ta' April 2007.